Id-Deċiżjoni tal-Kummissjoni
ta' l-24 ta' Jannar 2003
dwar ċertifikati tas-saħħa għall-importazzjoni ta' annimali ħajjin u prodotti ta' l-annimali minn New Zealand
(notifikata taħt id-dokument numru K (2003) 326)
(Test b'rilevanza għaż-ŻEE)
(2003/56/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunisll 97/132/KE tas-17 ta' Diċembru 1996 dwar il-konklużjoni ta' Ftehim bejn il-Komunità Ewropea u New Zealand dwar miżuri sanitarji applikabbli għall-kummerċ f'annimali ħajjin u prodotti ta' annimali [1], kif l-aħħar emendat bid-Deċiżjoni 2002/957/KE [2], u b'mod partikolari l-Artikolu 4 tagħha,
Wara li kkunsidrat id-Direttiva tal-Kunsill 72/462/KEE tat-12 ta' Diċembru 1972 dwar problemi tas-saħħa u spezzjoni veterinarja fuq l-importazzjoni ta' annimali ta' l-ifrat, ovini u kaprini u ħnieżer, laħam frisk jew prodotti tal-laħam minn pajjiżi terzi [3], kif l-aħħar emendata bir-Regolament tal-Kunsill (KE) Nru 1452/2001 [4], u b'mod partikolari l-Artikolu 11(2) u l-Artikolu 22(2) tiegħu, u d-disposizzjonijiet korripondenti tad-Direttivi l-oħra li jistabbilixxu kondizzjonijiet sanitarji u mudelli ta' ċertifikati għall-importazzjonijiet ta' annimali ħajjin u prodotti ta' annimali minn pajjiżi terzi,
Billi:
(1) Id-Deċiżjoni tal-Kunsill 97/132/KE tipprovdi għall-adozzjoni ta' garanziji għall-importazzjoni ta' laħam frisk u prodotti bażati fuq il-laħam minn New Zealand ekwivalenti għal dawk preskritti fid-Direttiva tal-Kunsill 72/462/KEE.
(2) L-Anness V mal-Ftehim bejn il-Komunità Ewropea u New Zealand dwar miżuri sanitarji applikabbli għall-kummerċ f'annimali ħajjin u prodotti ta' annimali (il-Ftehim) jistabbilixxi l-miżuri ta' saħħa pubblika u saħħa ta' annimali għal-laħam frisk u prodotti bbażati fuq il-laħam u għal ċerti prodotti ta' annimali oħra minn New Zealand li għalihom ġiet iddeterminata l-ekwivalenza.
(3) Bid-Deċiżjoni 2002/957/KE tiegħu li temenda l-Annessi V u VII mal-Ftehim, il-Kunsill iddetermina l-ekwivalenza tas-sistemi ta' ċertifikazzjoni għal-laħam frisk u prodotti bażati fuq il-laħam u għal ċerti prodotti ta' annimali oħra minn New Zealand. Ekwivalenza tali għandha tkun implimentata billi jkunu preskritti l-mudelli taċ-ċertifikati tas-saħħa uffiċjali biex jippermettu l-importazzjoni ta' dawk il-prodotti fuq dik il-bażi.
(4) Taħt l-Anness VII mal-Ftehim, l-ekwivalenza sħiħa tal-miżuri hija l-ekwivalenza tal-miżuri tas-saħħa ta' l-annimali u/jew saħħa pubblika kif jixraq u tas-sistemi ta' ċertifikazzjoni, mingħajr preġudizzju għar-rekwiżiti ta' ċertifikazzjoni mhux koperti mil-Ftehim.
(5) L-Anness VII mal-Ftehim jipprovdi l-mudell għal attestazzjonijiet ta' saħħa li għandhom ikunu inklużi fiċ-ċertifikat ta' saħħa uffiċjali għal annimali ħajjin u prodotti ta' annimali li fuqhom tkun inqablet ekwivalenza sħiħa ta' miżuri.
(6) Ekwivalenza sħiħa kienet iddeterminata għal ċerti prodotti ta' l-annimali rigward saħħa ta' l-annimali u saħħa pubblika u sistemi ta' ċertifikazzjoni. Madankollu, ekwivalenza sħiħa għal prodotti ta' annimali oħra kienet iddeterminata biss jew għal miżuri ta' saħħa ta' l-annimali jew ta' saħħa pubblika u għal sistemi ta' ċertifikazzjoni. Għalhekk, huwa meħtieġ li jinżammu mudelli diversi ta' ċertifikati tas-saħħa uffiċjali. Dawn iċ-ċertifikati tas-saħħa uffiċjali għandhom jissostitwixxu lil dawk preskritti skond il-leġislazzjoni Komunitarja għall-importazzjoni ta' prodotti ta' l-annimali relevanti minn New Zealand.
(7) Għal prodotti ta' l-annimali oħra u għal annimali ħajjin ekwivalenza sħiħa ma ġietx iddeterminata. Għal dawk il-prodotti ta' l-annimali u għal annimali ħajjin, l-importazzjoni għandha tkun permessa fuq il-bażi ta' ċertifikati tas-saħħa uffiċjali skond il-leġislazzjoni Komunitarja eżistenti jew il-kondizzjonijiet tas-saħħa nazzjonali prevalenti ta' l-Istat Membru sakemm tkun pendenti l-adozzjoni ta' kondizzjonijiet armonizzati ta' importazzjoni.
(8) Kif jipprovdi l-Anness V mal-Ftehim, il-garanziji addizzjonali għall-importazzjoni ta' ċerti prodotti ta' l-annimali maħsuba għal ċerti Stati Membri, għandhom ikunu provduti minn New Zealand fl-għamla ta' dikjarazzjoni li għandha tkun inkluża fiċ-ċertifikat tas-saħħa uffiċjali. Id-dikjarazzjoni addizzjonali dwar l-enċefalopatiji sponġiformi li jittieħdu għandha wkoll tkun ipprovduta minn New Zealand għall-oriġini ta' ċerti prodotti ta' l-annimali.
(9) Kif jipprovdi l-Anness VII ma' dan il-Ftehim, iċ-ċertifikazzjoni għal kunsinni ta' komoditajiet li fuqhom kienet maqbula ekwivalenza sħiħa tista' tinħareġ wara t-tluq tal-kunsinna minn New Zealand taħt ċerti kondizzjonijiet.
(10) Kif jipprovdi l-Anness VII ma' dan il-Ftehim iċ-ċertifikat tas-saħħa uffiċjali għandu jinħareġ bl-Ingliż kif ukoll f'waħda mil-lingwi ta' l-Istat Membru tal-wasla (fejn tasal il-kunsinna).
(11) Huwa wkoll xieraq li jkunu stabbiliti għal New Zealand ċerti rekwiżiti addizzjonali oħra ta' ċertifikazzjoni.
(12) Prodotti ta' l-annimali importati fi New Zealand u sussegwentement esportati lejn il-Komunità wara ħażna u pproċessar mill-ġdid fi New Zealand, għandhom jikkonformaw mar-regoli Komunitarji konnessi ma' dawk il-prodotti. Ċertifikat tas-saħħa uffiċjali għandu għalhekk ikun stabbilit għal dawk il-prodotti.
(13) Id-Direttiva tal-Kunsill 93/119/KE tat-22 ta' Diċembru 1993 dwar il-protezzjoni ta' l-annimali fil-ħin tal-qtil jew qatla [5] tipprovdi li ċertifikati tas-saħħa uffiċjali għal-laħam għandhom ikunu ssupplimentati b'attestazzjoni li tiċċertifika li ċerti annimali li tirreferi għalihom dik id-Direttiva nqatlu taħt kondizzjonijiet li joffru garanziji ta' trattament uman ekwivalenti għall-inqas għal dawk li tipprovdi għalihom dik id-Direttiva. Din l-attestazzjoni għandha tkun inkluża fil-mudelli korrispondenti taċ-ċertifikati tas-saħħa uffiċjali.
(14) Id-Deċiżjoni tal-Kunsill 97/131/CE tas-17 ta' Diċembru 1996 dwar il-konklużjoni ta' Ftehim fl-għamla ta' Skambju ta' Ittri dwar l-applikazzjoni proviżorja tal-Ftehim bejn il-Komunità Ewropea u New Zealand dwar miżuri sanitarji applikabbli fil-kummerċ ta' annimali ħajjin u prodotti ta' annimali [6] approvat ftehim fl-għamla ta' skambu ta' ittri dwar l-applikazzjoni proviżorja tal-Ftehim, li bih, sad-dħul fis-seħħ tal-Ftehim, il-kondizzjonijiet taċ-ċertifikazzjoni applikabbli mill-31 ta' Diċembru 1996 għandhom jissoktaw japplikaw. Huwa għalhekk meħtieġ li d-Deċiżjoni 80/805/KE tal-25 ta' Lulju 1980 dwar kondizzjonijiet ta' saħħa ta' l-annimali u ċertifikazzjoni veterinarja għall-importazzjoni ta' laħam frisk minn New Zealand [7] tkun irrevokata, u jkun żgurat li d-data ta' applikazzjoni ta' din id-Deċiżjoni tikkorrispondi mad-data li fiha l-Ftehim jidħol fis-seħħ.
(15) Biex tkun iffaċilitata bidla għal-lixx miċ-ċertifikati tas-saħħa ufficjali eżistenti, għandha ssir disposizzjoni għal perjodu transizzjonali.
(16) Il-miżuri li tipprovdi għalihom din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
1. L-Istati Membri għandhom jawtorizzaw l-importazzjoni minn New Zealand ta' annimali ħajjin u prodotti ta' annimali, miġjuba fl-Anness I, bil-kondizzjoni li jissodisfaw ir-rekwiżiti taċ-ċertifikazzjoni li jirreferi għalihom dak l-Anness, u fejn meħtieġ, ikunu akkompanjati b'ċertfikat tas-saħħa uffiċjali maħruġ qabel it-tluq tal-kunsinna minn New Zealand, skond wieħed mill-mudelli li ġejjin:
(a) fejn ekwivalenza kienet stabbilita, il-mudell li jirreferi għalih l-Anness I kif miġjub fl-Annessi II sa V;
(b) f'każijiet oħra, il-mudelli miġjuba fl-Annessi ma' l-atti li jirreferi għalihom l-Anness I.
2. Iċ-ċertifikat(i) tas-saħħa uffiċjali għall-annimali ħajjin u prodotti ta' annimali li jirreferi għalihom l-Anness VI għandu jkollu(jkollhom) id-dikjarazzjoni(ijiet) addizzjonali li jirreferi għaliha(hom) dak l-Anness fejn l-Istat Membru ta' destinazzjoni tal-kunsinna jkun il-Finlandja jew l-Isvezja.
3. Permezz ta' deroga mid-dispożizzjonijiet tal-paragrafu 1, ċertifikati tas-saħħa uffiċjali maħruġa skond il-mudelli miġjuba fl-Anness II sa V jistgħu jinħarġu wara t-tluq tal-kunsinna minn New Zealand bil-kondizzjoni li:
(a) ikunu disponibbli mal-wasla fil-post ta' spezzjoni fil-konfini; u
(b) l-uffiċjal li jiċċertifika jkun iddikjara bil-miktub li jkun iċċertifika l-kunsinna fuq il-bażi tad-dokument(i) ta' eliġibilità ta' New Zealand, li kienu aċċertati minnu jew minnha u li kienu nħarġu qabel it-tluq tal-kunsinna.
4. Sakemm tkun pendenti l-adozzjoni ta' regoli ta' importazzjoni armonizzati r-rekwiżiti tas-saħħa nazzjonali prevalenti fi Stati Membri għandhom jibqgħu applikabbli għal annimali ħajjin u prodotti ta' annimali fejn hekk jissemma' fl-Anness I.
Artikolu 2
Fejn il-kunsinna tkun ippreżentata għal spezzjoni veterinarja, iċ-ċertifikat tas-saħħa uffiċjali għandu jkun ipprovdut fil-lingwa Ingliża kif ukoll f'waħda mil-lingwi uffiċjali ta' l-Istat Membru li fih ikun qiegħed il-post ta' spezzjoni fil-konfini fejn il-kunsinna tkun ippreżentata.
Artikolu 3
Iċ-ċertifikat(i) tas-saħħa uffiċjali għall-prodotti ta' l-annimali elenkati fl-Anness I għandu jkollu(hom) dikjarazzjoni(jiet) addizzjonali deskritta(i) fl-Anness VI fejn kienu importati minn pajjiż terz fi New Zealand u jkunu sussegwentement esportati lejn il-Komunità.
Artikolu 4
Għal perjodu transizzjonali li ma jeċċedix id-90 jum mid-data ta' l-applikazzjoni ta' din id-deċiżjoni, Stati Membri għandhom jawtorizzaw l-importazzjoni ta' annimali ħajjin u prodotti ta' annimali miġjubin fl-Anness I taħt il-mudelli ta' ċertifikati applikabbli qabel.
Artikolu 5
Id-Deċiżjoni tal-Kummissjoni 80/805/KEE hija rrevokata.
Artikolu 6
Din id-Deċiżjoni għandha tapplika mill-1 ta' Frar 2003.
Artikolu 7
Dan id-Deċiżjoni hija ndirizzata lill-Istati Membri.
Magħmula fi Brussel, fl-24 ta' Jannar 2003.